**Formål med en Arbejdssikkerhedsplan (ASP)**

At sikre arbejde på DSB sporinfrastruktur gennemføres uden fysisk risiko for personale samt at trafikproduktionen kan planlægges afviklet parallelt med udførsel af vedligeholdelsesarbejdet.
DSB følger, i videst muligt omfang, SR/ORS/ORF reglerne på DSB’s matrikler.

Alt arbejde på, eller i nærhed af DSB ejet sporinfrastruktur er betinget af at der foreligger en godkendt og underskrevet Arbejdssikkerhedsplan (ASP) DSB DOK. 50.02.

Inkluderet er tillige:

1. Al bil og lastbiltransport der inkluderer kørsel over sporet - eller inden for respektafstand, er betinget af at køretøjet skal lodses til og fra arbejdsstedet af DSB-personale.
2. Al transport med kørende værkstedsudstyr over sporet - eller inden for respektafstand, er betinget af at arbejdet udføres af instrueret og stedkendt DSB-personale.

For at udarbejde en Arbejdssikkerhedsplan samt instruere, skal man være uddannet SR/OR arbejdsleder eller sporspærringsleder/jernbanearbejdsleder.

Der skal tages aktivt stilling til hvert punkt i skabelonen. Er punktet ikke relevant for det pågældende arbejde, påføres ”intet”.

Ved revision og/eller forlængelse af en tidligere godkendt ASP, skal den indsendes til fornyet godkendelse, og den skal kun indeholde de arbejder, som skal udføres i den periode, som ASP nu er gyldig for.

Ved ændring af arbejdsmetode, tilføjelse af opgaver, anvendelse af andre maskiner/redskaber, fx fra stillads til lift m.m., skal der foretages en fornyet risikovurdering og arbejdssikkerhedsplan skal sendes ind til fornyet godkendelse.

Det er den der har udfærdiget instruktionen, der skal indsende instruktionen fra egen mailadresse.

**Udfyldelse af skema 50.02**

Pkt. 1 – Her angives Lokationen og arbejdsområde. Fx København, OBV spor 26, 28, AM\_28b, sporskifte 129 og 125

Pkt. 2 – Her udfyldes ærinde og arbejdsopgave eller anden begrundelse for fx sporspærring. Eksempler kan være reparation af spor, kørestrømsanlæg, gravearbejde ved spor, arbejde på bygninger nær ved spor eller andet arbejde inden for sikkerhedsafstand til spor og køreledning.
Der skal foreligge et kortudsnit fra DSB mobilGIS <https://gis.dsb.dk/> (Bruger: infrastruktur\_ekstern / Adgangskode: rx2uyTen) eller lokalinstruks, hvor spor/arbejde fremgår samt hvordan sikkerhed til evt. nabospor håndteres. Ligeledes skal det fremgå hvor evt. sporsætning forventes foretaget.
Det er vigtigt, at Sikkerhedsoperatøren er bekendt med området og evt. har været på besigtigelse. Det er vigtigt, at Sikkerhedsoperatøren har aftalt evt. sporspærringer eller andre forhold der kan påvirke driften på områderne med de lokale driftskoordinatorer (rangerplanlæggere) inden fremsendelse af arbejdssikkerhedsplanen.

Pkt. 3 – Her udfyldes oplysninger om bygherre og udførende entreprenør.

Pkt. 4 – Sikkerhedsoperatørens oplysninger. Firmanavn alene kan ikke anvendes, da det er et personligt ansvar.

Pkt. 5 - Arbejdsperioden fra start til slut.

Pkt. 6 – Her udfyldes DSB’s aftale/kontrakt nr. som entreprenøren arbejder under.

Pkt. 7 – Her anføres hvilke maskiner, redskaber eller lignende, der anvendes til udførelsen og om der er en gyldig overensstemmelseserklæring for de(t) køretøj. Herunder om der er passage under køreledning eller krydsning af spor.

Pkt. 8 – Her anføres om arbejdes udføres i spærret spor eller med vagtpost. Det er vigtigt at indtænke hvordan der sikres mod overskridelse til nabospor.

Pkt. 9 – 12 er en huskeliste til de ting som skal være på plads i forbindelse med arbejdets start, udførelse og afslutning af arbejdet.

Pkt. 13 – Gælder kun ved arbejde med eller inden for køreledningssystemets sikkerhedsafstande eller på Togforvarme. Banedanmark er Driftsansvarlig virksomhed (DAV) for DSB. Entreprenøraftale ansøgning sendes til DAP@bane.dk forud for arbejde på højspændingsanlæg. DSB har eget KLS-D.
KA nr. udfyldes når sikkerhedsoperatøren/entreprenøren har modtaget kvittering for kørestrømsafbrydelse og/eller ved godkendelse for arbejde på togforvarme.

Pkt. 14 – Her udfyldes de spor man arbejder i eller ved og hvilken maks. hastighed der kan/må køres med. Respektafstand til spor tilpasses afhængig af den tilladte maks. hastighed. Lokalinstruks for det pågældende område har oplysninger om hastigheder i sporene og kan findes på DSB.dk under Sikkerhed.
<https://www.dsb.dk/om-dsb/baredygtighed/samfundsansvar/sikkerhed/>

Pkt. 15 – Forholdsregler ved uheld og uregelmæssigheder som SKAL overholdes.

Pkt. 16 – Telefonliste er udfyldt med kontaktperson for de gængse lokalområder og DSB Undersøgelsesvagt. Der er plads til at tilføje relevante andre personer.

Pkt. 17 – Her udfyldes de medarbejdere som er på opgaven og deres underskrift for at kvittere for de har modtaget instruktion og forholdsregler. Udfyldes for hånd på stedet.

Udfyldt Arbejdssikkerhedsplan fremsendes til dsbinfra@dsb.dk
Der må forventes en sagsbehandlingstid på op til 14 dage i travle perioder.